效白樂天體自詠二十韻
作者：蔡戡
朝代：宋

paragraphs: 人生七十稀，我今六十六。
幼小承門資，長大竊科目。
平步登瀛洲，超遷應郎宿。
省寺久徊翔，京華厭馳逐。
七持使者節，三剖刺史竹。
晚玷兩禁班，濫紆三品服。
游宦四十年，徒糜太倉粟。
君恩無以報，捫心自慙恧。
吾聞老氏言，知足乃不辱。
力辭會稽組，願賦祠庭祿。
舉首謝鵷鴻，甘心友麋鹿。
家有十頃田，居多數椽屋。
長子通朝籍，二女歸仕族。
貤恩沾弟姪，餘俸贍親屬。
始望豈及此，平生不啻足。
無奈百病侵，齒豁頭已禿。
指攣足蹣跚，背駝腰屈曲。
消長自乘除，禍福多倚伏。
枚數親舊間，十九登鬼錄。
自憐衰病翁，詎知不爲福。